RÅDETS BESLUTNING

af 17. december 1999

om ophævelse af beslutningen om et uforholdsmæssigt stort underskud i Grækenland

(2000/33/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 12,

under henvisning til henstilling fra Kommissionen, og

ud fra følgende betragtninger:

(1) I henhold til traktatens artikel 104, stk. 1, skal medlemsstaterne undgå uforholdsmæssigt store offentlige underskud;

(2) den i traktatens artikel 104 beskrevne procedure i forbindelse med uforholdsmæssigt store underskud foreskriver, hvorledes der vedtages en beslutning om, at der foreligger et uforholdsmæssigt stort underskud, og hvorledes denne beslutning ophæves, når det uforholdsmæssigt store underskud er blevet korrigeret; protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om implementeringen af denne procedure; forordning (EF) nr. 3605/93(1) indeholder detaljerede regler og definitioner med henblik på anvendelsen af nævnte protokol; stabilitets- og vækstpagten bestående af Det Europæiske Råds Amsterdam-resolution af 17. juni 1997(2) og Rådets forordninger (EF) nr. 1466/97(3) og (EF) nr. 1467/97(4) indeholder en række ledende principper, regler og afklaringer med henblik på gennemførelsen af proceduren i forbindelse med uforholdsmæssigt store underskud, overvågningen af budgetstillinger og overvågningen og samordningen af de økonomiske politikker i tredje fase af ØMU;

(3) på grundlag af en henstilling fra Kommissionen besluttede Rådet den 26. september 1994 i overensstemmelse med traktatens artikel 104, stk. 6, at der forelå et uforholdsmæssigt stort underskud i Grækenland; i overensstemmelse med traktatens artikel 104, stk. 7, rettede Rådet 7. november 1994, 24. juli 1995, 16. september 1996, 15. september 1997 og 29. maj 1998 henstillinger til Grækenland med henblik på at bringe denne situation til ophør;

(4) i henhold til traktatens artikel 104, stk. 12, ophæver Rådet sin beslutning om et uforholdsmæssigt stort underskud, når det uforholdsmæssigt store underskud i den pågældende medlemsstat efter Rådets opfattelse er blevet korrigeret;

(5) når Rådet ophæver sin beslutning, sker det på grundlag af en henstilling fra Kommissionen; definitionen af begreberne "offentlig", "underskud" og "investeringer" er fastlagt i protokollen vedrørende uforholdsmæssigt store underskud ved henvisning til det europæiske nationalregnskabssystem, anden udgave; med udgangspunkt i oplysningerne fra Kommissionen, efter indberetning fra Grækenland i september 1999 og i overensstemmelse med forordning (EF) nr. 3605/93 kan der drages følgende konklusioner:

Det offentlige underskud blev reduceret til 2,5 % af BNP i 1998 fra 4,0 % i 1997 og 13,8 % i 1993. Resultatet i 1998 var en anelse højere end de 2,4 %, som Rådet havde anbefalet som mål for underskuddet det pågældende år. De offentlige investeringsudgifter, der udgjorde 3,7 % af BNP i 1998, oversteg for første gang det offentlige underskud. De seneste års finanspolitiske konsolidering har bygget på et stigende primært overskud; rentebetalingerne er gradvis blevet reduceret som følge af rentefaldet og mindskelsen af den offentlige gældskvote. Underskuddet i 1999 anslås til 1,9 % af BNP. Ifølge den i 1998 ajourførte version af det græske konvergensprogram, der blev fremlagt i overensstemmelse med kravene i stabilitets- og vækstpagten, forventes det, at det offentlige underskud vil falde yderligere til 0,8 % af BNP i 2001.

Den offentlige gældskvote toppede ved 112,3 % af BNP i 1996; i de efterfølgende to år blev den reduceret med 6 procentpoint til 106,3 % af BNP i 1998. Det skønnes, at gældskvoten vil ligge på 104,5 % af BNP i 1999. I henhold til den i 1998 ajourførte version af det græske konvergensprogram er der mulighed for, at gældskvoten vil falde til under 100 % af BNP i 2001. Den græske regering har bekræftet, at den vil søge at holde det primære overskud på et niveau, som bidrager kraftigt til mindskelse af gældskvoten. Det primære overskud er af afgørende betydning for et fortsat bæredygtigt fald i gældskvoten.

Underskuddet lå under traktatens referenceværdi i 1998 og forventes at forblive under denne værdi i 1999 og at falde yderligere på mellemlang sigt; bruttogældskvoten er faldende, og det forventes, at den vil fortsætte med at falde i de kommende år -

VEDTAGET FØLGENDE BESLUTNING:

Artikel 1

Det følger af en generel vurdering, at det uforholdsmæssigt store underskud i Grækenland er blevet korrigeret.

Artikel 2

Rådets beslutning af 26. september 1994 om et uforholdsmæssigt stort underskud i Grækenland ophæves.

Denne beslutning er rettet til Den Hellenske Republik.

Udfærdiget i Bruxelles, den 17. december 1999.

På Rådets vegne

K. HEMILÄ

Formand

(1) EFT L 332 af 31.12.1993, s. 7.

(2) EFT C 236 af 2.8.1997, s. 1.

(3) EFT L 209 af 2.8.1997, s. 1.

(4) EFT L 209 af 2.8.1997, s. 6.